Nordjyllands Politi har fundet en mand, der mener, han kan have affyret skud gennem vindue i Vadum. Det oplyser vagtchef Jesper Sørensen fra Nordjyllands Politi. - Vores patrulje har søgt deroppe og ligesom sporet sig ind på den her person. Han bliver forholdt, hvad der er sket, og så siger han, at han mener, det kan være ham. Personen politiet har i sigte har nemlig været i gang med at indskyde en riffel. Nordjyllands Politi er lige nu til stede ved en ejendom i det vestlige Vadum, hvor en borger er kommet hjem, og har fundet et vindue, der er blevet skudt igennem. - Vi fik en anmeldelse 13.39 fra en borger, der have været væk i tidsrummet 9-13.39, og som var kommet hjem og havde opdaget et hul i en rude, der vender mod vest. Det er tilsyneladende et projektil, der er kommet igennem vinduet, fortæller Jesper Sørensen. Det er på Lærkevænget i Vadum, at manden lom hjem og fandt et skudhul i vinduet. Derfor har politiet været til stede med både patruljer og hunde i området. Hvor langt vest for Lærkevænget i Vadum, projektilet er affyret fra, er ikke til at sige på nuværende tidspunkt. Men da oplandet er ren marker og skov, arbejder politiet udfra en teori om, at det er en riffel, der har affyret projektilet. - Det er i hvert fald et projektil fra noget, der minder om en riffel. Så hvis man har affyret et riffelskud i området, hører vi meget gerne om det, siger Jesper Sørensen. Den mand der mener, projektilet kan stamme fra hans riffel, er i øjeblikket ved at blive afhørt med sigtedes rettigheder, oplyser vagtchefen.

Referat:
Politiet er til stede med patruljer og hunde i det vestlige Vadum.